Bykans 300 000 ha in Noord-Kaap-brande verwoes(Foto: Verskaf) Ondanks grootskaalse brandskade die afgelope week in die Kuruman- en Daniëlskuil-omgewing, het daar tydens vanjaar se lenteseisoen minder weiding afgebrand as dieselfde tyd verlede jaar. Na raming is 300 000 ha weiding sedert einde Augustus in die Noord-Kaap deur brande verswelg. Sowat 130 000 ha hiervan is die afgelope week aangeteken. Volgens Nicol Jansen, voorsitter van Agri Noord-Kaap, moet die algehele omvang van die skade nog bepaal word sodra al die satellietbeelde van die gebrande gebiede ingewin is. Die 300 000 ha afgebrande weiveld is in onder meer die omgewing van Kuruman, Daniëlskuil, Hotazel, Koopmansfontein, Griekwastad, Barkly-Wes, Warrenton, Hartswater, Hopetown, Carnarvon, Van Zylsrus en Askham aangemeld. (Foto: Verskaf) Daar woed tans steeds brande in die Groot Mier- en Noupoort-omgewing. Sowat 500 000 ha weiding het tydens die vorige lenteseisoen, wat as die Noord-Kaap se brandseisoen beskou word, afgebrand. “Tot dusver het daar minder hektare vanjaar afgebrand as tydens verlede jaar se lente, maar dit kan maklik eskaleer,” sê Jansen. “Ons is bekommerd omdat die brandrisiko vanjaar groter is. Dit is omdat ons groter veldbedekking het weens die goeie reënvalseisoen, ŉ droë en warmer lente ervaar en ook laat winde beleef.” Volgens Jansen kan 80% van die brande aan weerlig toegeskryf word, terwyl die res deur onnatuurlike maniere ontstaan het, soos langs die hoofweg en in nedersettings. Jansen vertrou dat die provinsie egter goeie lentereëns gaan kry, waarna die gras in gebiede soos Kuruman vinnig sal herstel. Hy is wel bekommerd oor die herstel in die Karoo-gebiede soos Carnarvon en Hopetown. “Dit is bossiegebiede waar brande nie sommer uitbreek nie en dit kan jare neem om te herstel.” Maroela Media het vroeër berig die brande in die Kuruman-omgewing is Dinsdagmiddag ná vyf dae se swoeg en sweet in bedwang gebring. Na raming is sowat 66 plase geraak en daar is plase wat tot byna op die grond afgebrand het. Die aantal vee wat in die brande doodgebrand het, moet nog vasgestel word. Daar het ook huise op Savannah, ŉ plaas naby Kuruman, afgebrand. Die plaas bestaan uit kleinhoewes waarop lede van die gemeenskap boer. Verder het die brande ook groot skade aan infrastruktuur aangerig. Die boere wat deur brande geraak is, is nou afhanklik van voerskenkings en ook alternatiewe weiding vir hul vee. Agri Noord-Kaap werk saam met die departement van landbou en die Agri Northern Cape Foundation om voer in die hande te kry vir die boere. Willie Aucamp, DA-LP en kiesafdelingshoof vir die Kalahari-kiesafdeling, beoog om die premier, dr. Zamani Saul, te versoek om ŉ provinsiale ramp ten opsigte van die brandgebied te verklaar.